Foto: Hina

MEĐU gubitnicima, odnosno među onima kojima novi proračun predviđa manje novca od prošlogodišnjeg našlo se i Ministarstvo branitelja, koje još uvijek nema ministra. Za spomenuto ministarstvo ove je godine predviđeno 938,3 milijuna kuna, što je 34 milijuna kuna ili 3,5% manje nego lani.



Prošlo je preko mjesec dana od ostavke Mije Crnoje, ministra s najkraćim stažom u hrvatskoj Vladi, a Tihomir Orešković još nije imenovao njegovog nasljednika koji će s umanjenim proračunom imati još teži zadatak nego što je imao Predrag Matić.



Još uvijek nije poznato na što će se manjak od preko 30 milijuna kuna u blagajni ovog ministarstva odraziti, ali je zanimljivo primjetiti to što je HDZ u predizbornoj kampanji probleme branitelja koji preko 500 dana prosvjeduju u Savskoj stavljao u prvi plan te je dobrim dijelom na tome temeljio svoju kampanju.



Podsjetimo, za vrijeme predizborne kampanje HDZ je otvoreno podržavao prosvjed šatoraša koji su zahtijevali odlazak tadašnjeg ministra Freda Matića, te njegovih zamjenika Bojana Glavaševića i Vesne Nađ.



"Nije bitno je li prekršen zakon, možda oni i stoje gdje ne bi trebali biti, ali to su branitelji", pravdao je Karamarko krajem svibnja braniteljske prosvjede na Markovom trgu kojim je prekršen Zakon o javnom okupljanju, a pozivanje na šatoraše iz Savske HDZ i njegov čelnik nastavili su i tijekom predizborne kampanje kada su brojni HDZ-ovci bili rado viđeni gosti u braniteljskom šatoru.



Novim proračunom HDZ-ova i Mostova Vlada u kojoj je Karamarko potpredsjednik smanjila je proračun Ministarstva branitelja za više od 30 milijuna kuna, dok isto to ministarstvo već preko mjesec dana nema čelnog čovjeka koji bi proračunske rezove komentirao.



HDZ najavio ponovno uvođenje vojnog roka, a rezali sredstva MORH-u



Jedno od posljednjih HDZ-ovih najava bilo je i ponovno uvođenje obveznog vojnog roka kojim je uvelike dignuta bura u javnosti, tim više što su to zatražili HDZ-ovci i njihovi partneri iz Odbora za obranu. a podržao ih je i ministar obrane.

Tekst se nastavlja ispod oglasa

Još je Kolinda u predizbornoj utrci s Ivom Josipovićem najavljivala ponovno uvođenje vojnog roka, a to je ponovila i u ožujku 2015. godine kada je tu ideju podržao i Tomislav Karamarko. Krajem veljače ove godine tema ponovnog uvođenja obaveznog vojnog roka još je jednom aktualizirana kada je na Odboru za obranu HDZ-ovac Stevo Culej zatražio njegovo uvođenje, a ideju je objeručke prihvatio HDZ-ov koalicijski partner HSP AS.



Međutim, a to je bilo poznato od ranije, novim proračunom je smanjen budžet MORH-a pa nije poznato čime HDZ-ovci i njihovi partneri planiraju financirati ovaj skupi izdatak.



Naime, Ministarstvu obrane ove godine namijenjeno je 4,02 milijarde kuna, a to je za čak 372 milijuna kuna manje nego što je planirano prošle godine.